**Președinții consiliilor județene, reuniți în Adunarea Generală a Uniunii Naționale a Consiliilor Județene din România, astăzi, 19 mai 2022, susțin finanțarea activității asistenței sociale pentru persoane cu dizabilități și protecția copilului**

*Acest Document de Poziție reprezintă un exercițiu de management public și de guvernanță locală, fundamentarea lui plecând de la necesitatea întăririi capacității instituționale a administrației publice locale, și nu destabilizarea și slăbirea acesteia. La elaborarea lui s-a pornit de la principiul că Uniunea Națională a Consiliilor Județene din România reprezintă cele 41 de județe ale României, reprezentând autoritățile administrației publice locale de nivel intermediar iar descentralizarea în țările în tranziție - așa cum este și România - solicită un puternic suport politic, necesitând un promotor la cele mai înalte niveluri de guvernare.*

Cum am afirmat în nenumărate rânduri, descentralizarea administrativă fără cea financiară conduce de fapt la o centralizare a tuturor competențelor așa zise descentralizate. Efectul negativ al acestei practici s-a materializat în accentuarea dezechilibrelor dintre județe și în interiorul acestora precum și neasigurarea finanțării unor activități vulnerabile.

Asistența socială și protecția copilului este organizată la nivelul județelor, respectiv prin Direcțiile generale de asistență socială și protecția copilului, iar finanțarea acestei activități este asigurată în procent de 90% de la bugetul de stat și 10% din sursele proprii de finanțare ale consiliilor județene conform standardelor de cost reglementate la nivel legislativ.

Sumele alocate prin legea anuală de aprobare a bugetului de stat, calculate în funcție de numărul de persoane asistate sau numărul de copii instituționalizați și standardele de cost aprobate prin Hotărârea Guvernului nr. 426/2020 nu acoperă necesarul de fonduri financiare pentru respectarea standardelor de calitate stabilite de legislația în vigoare,  fundamentarea acestor costuri fiind la nivelul anului 2018 și aprobată în anul 2020, iar evoluția prețurilor înregistrând creșteri mari, atât la alimente, produse industriale și în special la utilități.

Unul din principiile fundamentale ale administrației și finanțelor publice locale este **principiul autonomiei locale financiare** prin care unităţile administrativ-teritoriale **au dreptul la resurse financiare suficiente** pe care autorităţile administraţiei publice locale le pot utiliza **în exercitarea atribuţiilor lor**, pe baza şi în limitele prevăzute de lege.

Consiliul Europei a reconfirmat în art. 9 al Cartei Europene a Autonomiei Locale adoptată la Strasbourg în anul 1985 și ratificată de România prin Legea nr. 199/1997, importanța și necesitatea asigurării finanțării în conformitate cu sarcinile trasate, astfel „***Articolul 9 – Resursele financiare ale autorităților administrației publice locale***

*1. În cadrul politicii economice naționale, autoritățile administrației publice locale au dreptul la resurse proprii, suficiente, de care pot dispune în mod liber în exercitarea atribuțiilor lor.*

*2. Resursele financiare ale autorităților administrației publice locale trebuie să fie proporționale cu competențele prevăzute de constituție sau de lege.”*

În conformitate cu Ordonanța de urgență a Guvernului nr. 57/ 2019 *privind Codul administrativ, cu modificările și completările ulterioare,* **resursele financiare de care dispun autorităţile administraţiei publice locale trebuie să fie corelate cu competenţa şi atribuţiile prevăzute de lege**.

**Alocarea resurselor financiare pentru echilibrarea bugetelor locale NU trebuie să afecteze aplicarea politicilor bugetare ale autorităţilor administraţiei publice locale în domeniul lor de competenţă.**

* **În acest context, UNCJR solicită:**
* **Ministerului Muncii și Protecției Sociale, Ministerului Familiei, Tineretului și Egalității de Șanse** să inițieze proiectul de hotărâre de Guvern pentru **actualizarea standardelor de cost și corelarea cu toate prevederile legale în vigoare și cu evoluția inflației (H.G. 426/2020), ținând cont de prețurile actuale ale produselor și utilităților.**
* **Guvernului** să aprobe actualizarea **standardelor de cost pentru finanțarea asistenței sociale și protecția copilului, respectiv modificarea hotărârii Guvernului nr. 426/2020, până la aprobarea legii de rectificare a bugetului de stat.**
* **Guvernului** să sprijine **suplimentarea sumelor defalcate din taxa pe valoarea adăugată pentru finanţarea cheltuielilor descentralizate la nivelul judeţelor destinate finanţării sistemului de protecţie a copilului, a centrelor publice pentru persoane adulte cu handicap și cheltuielilor de funcţionare ale căminelor pentru persoane vârstnice de la nivelul județelor la rectificarea bugetului de stat.**
* **Astfel, UNCJR:**

**Solicită Guvernului României și factorilor implicați să acorde o atenție sporită în această perioadă celor mai vulnerabili dintre noi și să actualizeze standardele de cost privind finanțarea activității asistenței sociale pentru persoane cu dizabilități și protecția copilului.**